Sylvia Sidney

Sylvia Sidney (* as Sophia Kosow 8. August 1910 in de Bronx, New York City; † 1. Juli 1999 in New York City) weer en US-amerikaansche Schauspelersche.

 Leven un Wark 
Sylvia Sidney hett en Schauspeelschool besöcht un harr dorna toeerst en Anstellen an’t Theater. Ehr Filmdebüt harr se 1929 in dat Drama Thru Different Eyes. Na wietere Rullen an’t Theater wessel se eerst 1931 na Hollywood, nadem se en Verdrag Paramount maakt harr. De Produzent B. P. Schulberg harr na en ne’e Schauspelersche söcht, vunwegen dat sien Protegée bit dorhen, Clara Bow, Lasten mit ehr Gewicht un bito Rechtsstreit mit ehr Sekretärsche harr, so dat se bi de Tokiekers nich mehr recht ansehn weer. Sidney hett dorophen ehr Rull in City Streets övernahmen, dör de se sotoseggen över Nacht to’n Star worrn is.

Ehr Optritt dat glieke Johr in An American Tragedy, en stark körte Faten vun den Klassiker vun Theodore Dreiser, bi den Josef von Sternberg Speelbaas weer, weer vun de Kritikers loovt. Kort later harr Sidney mit den Film Ladies of the Big House mit ehrn gröttsten finanziellen Spood. Dör den Film is se denn stark op de Rull vun de ahn Schuld Verfolgte fastleggt, de ünner sadistische Mannslüüd to lieden hett un in’t Gefängnis müss för Verbreken, de se nich begahn hett.

Vun’t Studio is se dör disse Oort vun Rullen to en tranenrieke Heldin vun de Arbeiterklass opboet worrn, wat Sidney sülvst gor nich gefallen hett. Man, komische Rollen, de se to’n Afwesseln mol speelt hett, sünd bi de Tokiekers meist nicht ankamen. 1933 weer se noch mol in en Verfilmen vun en Stück vun Dreiser to sehn: In  Jennie Gerhardt speel se de Titelrull. Gegen Mitt vun de 1930er Johren hett se för dree Filmen mit den Speelbaas Fritz Lang tosamen arbeit. Dorblangen weer se 1936 in den Hitchcock-Film Sabotage to sehn. Sidney weer vun de Tosamenarbeit mit Hitchcock aver nich sünnerlich andoon. 

Mit Utlopen vun ehrn Verdrag över söven Johren hett se sik Enn 1939 vun’t Filmgewarf torüchtogen. Se hett dorna wedder an’n Broadway arbeit un güng mit Theaterprodukschonen op Tournee. Vun de 1960er Johren an hett se ok veel för’t Feernsehn arbeit. Af un to is se in’t Kino torüchkamen un weer 1973 ok eenmol dör den Oscar vörslahn. Jüngere Filmfrünnen is se later bekannt worrn dör Rullen in Filmen vun Tim Burton, so as Beetlejuice oder Mars Attacks!

Sidney weer dreemol verheiraat, ünner annern mit den Schauspeler Luther Adler. Doodbleven is se 1999 an Spiesröhrkrebs.

 Filmografie (Utwahl) 
 Johr Titel Synchroonsnacker 1929 Thru Different Eyes   1931 City Streetsdt:: Straßen der Großstadt   1931 An American Tragedydt:: Eine amerikanische Tragödie   1931 Ladies of the Big House   1932 The Miracle Mandt:: Spiel am Abgrund   1933 Pick-updt:: Flucht vor dem Gestern   1933 Jennie Gerhardt   1934 Good Dame   1934 Behold My Wife   1936 The Trail of the Lonesome Pinedt:: Kampf in den Bergen   1936 Furydt:: Blinde Wut Monika BarthBarbara Schnitzler (DEFA 1985) 1936 Sabotage Susanna Bonaséwicz 1937 You Only Live Oncedt:: Gehetzt   1937 Dead Enddt:: Sackgasse Marianne Lutz 1938 You and Medt:: Du und ich   1945 Blood on the Sundt:: Spionage in Fernost Friedel Schuster (Synchro 1950) 1946 Mr. Ace   1947 Love from a Stranger   1952 Les Miserablesdt:: Die Legion der verdammten Eva Eras 1956 Behind the High Walldt:: Verdammte hinter Gittern   1973 Summer Wishes, Winter Dreams   1977 I Never Promised You a Rose Gardendt:: Ich hab’ dir nie einen Rosengarten versprochen Barbara Ratthey 1978 Damien: Omen IIdt:: Damien – Omen 2 Alice Treff 1985 An Early Frost, Feernsehndt:: Früher Frost Tilly Lauenstein 1988 Beetlejuice Sigrid Lagemann 1996 Mars Attacks! Tilly Lauenstein

 Utteken 
Sidney weer för ehr Filmwark ölven mol för Priesen nomineert, dorünner ok eenmol för den Oscar in de Kategorie Best Nevendorstellersche för Summer Wishes, Winter Dreams. Ehrt worrn is se mit söss priesen:
 1960: mit ehrn Steern op’n Hollywood Walk of Fame
 1973: mit den NBR Award in de Kategorie Best Nevendorstellersche för Summer Wishes, Winter Dreams
 1974: mit den KCFCC Award in de Kategorie Best Nevendorstellersche för Summer Wishes, Winter Dreams
 1974: mit den NSFC Award, 3. Platz, in de Kategorie Best Nevendorstellersche för Summer Wishes, Winter Dreams
 1986: mit den Golden Globe in de Kategorie Best Hööftdorstellersche – Minireeg oder TV-Film för An Early Frost
 1990: mit den Saturn-Pries in de Kategorie Best Nevendorstellersche för Beetlejuice

 Weblenken 

 Indrag op Virtual History mit Biller vun Sidney

Kategorie:Schauspeler
Kategorie:Börger von de USA
Kategorie:Fru
Kategorie:Boren 1910
Kategorie:Storven 1999